1Makkedai PUWANGNGE, "Engkalinga-Ka, éh iko iya macinnaé ripassalama sibawa lao ri Iyya méllau pattulung. Engngerangngi bulu batué polé kégako ripa, sibawa akkaling batué polé kégako rikali.
2Engngerangngi néné-nénému Abraham sibawa Sara; wettuk-Ku mobbii Abraham, dé’ nappunnai ana’; nainappa Ubarakkaki sibawa Uwéréng wija-wijanna iya maégaé.
3Yérusalém, Usaléworiko matu, sibawa sininna iya monroé ri sésé-sésamu. Sining padammu iya makabuttué Upancajiwi tammeng, pada-pada Edom, tammek-Ku iya macommo’é. Marennui matu tauwé kuwaro sibawa mariyo-riyo nenniya sukkuru sibawa élok-kélong.
4Pénessaiwi saddak-Ku, éh bangsa-bangsa, éngkalingai ada-adakku, éh umma’ku. Uwabbéréyangngi pappagguruwak-Ku lao ri bangsa-bangsaé, hukkung-hukkuk-Ku tajangiwi matu mennang.
5Asalamakeng iya Uwabbéréyangngé macawé’ni; wettu apakalak-Ku mawé’ni lettu. Aléku muto maélo paréntai bangsa-bangsaé. Sining wanuwa iya mabélaé tajek-Ka sibawa maddennuwangiwi pangkaukek-Ku iya baranié.
6Itani langié sibawa tiroi linoé; lennye’i matu langié pada-pada rumpué sibawa malusai matu linoé pada-pada waju cowaé, matéi matu sininna pabbanuwana pada-pada namo’é. Iyakiya asalamakeng iya Uwabbéréyangngé tette’i mannennungeng, sibawa apakalak-Ku dé’ namaccappa matu.
7Engkalinga-Ka, éh bangsa-Ku, muwisseng aga iya tongengngé; pappagguruwak-Ku ritaroi ri laleng atimmu. Aja’ mumétau rékko naéllé’ko tolinoé, aja’ mumanenneng rékko napakatunako mennang.
8Binasai matu mennang sibawa lennye, pada-pada pakéyangngé nanré ané sibawa kaing bulu bimbala’é nanréi bebbu. Iyakiya asalamakeng iya Uwabbéréyangngé tette’i mannennungeng, apakalak-Ku matterui massossoreng."
9Tokkonni oh PUWANG, tulukki, passalama’ki sibawa akuwasam-Mu. Tokkonni pada-pada riyolo wettunna Mureppo Rahab sibawa gajangngi iyaro naga tasi’é gangka maté.
10Ikoto rakkoiwi tasi’é, uwai dolangeng iya maliyungngé. Mébbu-Ko laleng molai uwaiéro, kuwammengngi sining tau iya ripassalama’é weddingngi mallétto.
11Na sining tau iya ripaleppe’é ri PUWANGNGE lisui matu muttama’i mennang ri Yérusalém sibawa gora-gora mattappai rupanna mennang nasaba ariyo-riyong mannennungengngé. Marennui mennang sibawa mariyo-riyo, asarang sibawa addarékéngngé lennye’ni.
12Makkedai PUWANGNGE, "Iyya ritu saléworiko. Magi mumaélo lao ri tolino iya dé’é namannennungeng, lao ri tolino iya riyabbéyangngé pada-pada wellaé?
13Masa muwallupaiwi PUWANG Pappancajimmu iya pallebba’éngngi langié sibawa palénne’i pallanggana linoé? Magi napuppu esso métauko lao ri ajjallo’na si pattenre’é iya sadiya-sadiyaé mappaccappu? Sitongenna, ajjallo’na mennanro dé’ nakkanré matu lao ri iko.
14Sining tawangengngé ripaleppe’i matu masitta; dé’ naakurangeng matu mennang inanré, sibawa dé’ namaté matu sibawa rikuburu.
15Saba’ Iyya ritu PUWANG Allataalamu, iya pabbombangngéngngi tasi’é angkanna memmu bombanna. Asek-Ku iyanaritu Iya Pommakuwasaé.
16Iyya ritu pallebba’i langié sibawa palénne’i pallangga-pallanggana linoé. Makkedaka lao ri Sion: Iko ritu umma’-Ku; Uwérékko pappagguruwak-Ku nenniya linrungiko sibawa akuwasak-Ku."
17Tokkonno, éh Yérusalém, tokkonno! Pahukkungeng iya napatakkennaé PUWANGNGE nasaba caina purani mulaloi gangka cappu.
18Polé ri pabbanuwamu dé’gaga pimpikko, polé ri tau monroiyékko dé’gaga dulukko.
19Nakennako duwanrupa abala; addimonrinna musué ancuru binasai wanuwammu sibawa matéi alupureng ra’ya’mu. Dé’gaga iya mamasé sibawa saléworiko.
20Ri tungke cappa laleng menrungngi sining taummu acappureng awatangeng pada-pada jonga iya nalaé sappang. Nakennai mennang caina PUWANGNGE, sibawa nakenna pakkamparenna Allataala.
21Engkalingai éh sining tau iya ritenre’é, iya tassulus-sulungngé pada-pada tau mabo’é!
22Makkuwaiyé adanna PUWAM-mu, PUWANG Allataalamu iya méwaiyékko, "Anrasa-rasang iya Uwabbéréyangngé ri laleng cai-Ku, Uwalai matu paimeng polé ri iko. Soroi matu cai-Ku, na dé’na mutanggungngi.
23Iyaro anrasa-rasangngé Uwabéréyangngi lao ri tenre’ékko, iya puraé suroko léwu ri tanaé, sibawa léjja-léjja’ko, samannako laleng iya naolaé tauwé."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn